KOMMISSIONENS FORORDNING (EF) Nr. 1362/95 af 15. juni 1995 om ændring af forordning (EF) nr. 785/95 om gennemførelsesbestemmelser til Rådets forordning (EF) nr. 603/95 om den fælles markedsordning for tørret foder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 603/95 af 21. februar 1995 om den fælles markedsordning for tørret foder (1), ændret ved forordning (EF) nr. 684/95 (2), særlig artikel 18, og

ud fra følgende betragtninger:

Ved Kommissionens forordning (EF) nr. 785/95 (3) er der fastsat nærmere bestemmelser om betaling af forskuddet på støtten; artikel 6 i forordning (EF) nr. 603/95 er blevet ændret med hensyn til forskuddene, og artikel 6 i forordning (EF) nr. 785/95 bør derfor tilpasses for at tage hensyn hertil;

på grund af visse, bl.a. sæsonbestemte, vilkår, som landbrugsproducenterne er underkastet, bør der ske en tilpasning af fristen for indgåelse af kontrakterne og for, hvornår kontrakterne og leveringserklæringerne skal indgives til den kompetente myndighed, dog uden at det etablerede kontrolsystem svækkes derved;

ifølge forordning (EF) nr. 785/95 udelukkes alle produkter, som er anført i bilag I til Rådets forordning (EØF) nr. 1765/92 (4), senest ændret ved akten vedrørende Østrigs, Finlands og Sveriges tiltrædelse, og foder produceret heraf, undtagen sødlupiner indtil blomstringen, med virkning fra den 1. april 1995 fra støtten til forarbejdning af foder; inden ikrafttrædelsen af forordning (EF) nr. 785/95 havde nogle landbrugsproducenter allerede indgået kontrakter med forarbejdningsvirksomheder om levering med henblik på forarbejdning af visse af disse produkter; de produkter, der er dyrket på arealer som ikke er berettiget til støtten i henhold til forordning (EØF) nr. 1765/92, udelukkes således fra nævnte støtte; det bør tillades, at de pågældende virksomheder kan få støtte til tørring af disse produkter, men kun for produktionsåret 1995/96;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Fedtstoffer og Tørret Foder -

UDSTEDT FØLGENDE FORORDNING:

Artikel 1

I forordning (EF) nr. 785/95 foretages følgende ændringer:

1) Artikel 6 affattes således:

»Artikel 6

1. De forskud, der er fastsat i artikel 6, stk. 1, i forordning (EF) nr. 603/95, og for hvilke der skal stilles en af de sikkerheder, der er fastsat i nævnte stykke, må kun ydes, hvis støtteansøgningen ledsages af en attestering af, at den tilsvarende sikkerhed er stillet.

2. Medlemsstaterne træffer de fornødne foranstaltninger for at efterprøve støtteberettigelsen senest 90 dage efter datoen for ansøgningens indgivelse.

3. Det restbeløb, som er omhandlet i artikel 6, stk. 3, i forordning (EF) nr. 603/95, udbetales senest 60 dage efter den dato, hvor Kommissionen offentliggør størrelsen af restbeløbet i De Europæiske Fællesskabers Tidende.«

2) I artikel 8 foretages følgende ændringer:

a) stk. 4 affattes således:

»4. De i stk. 1, 2 og 3 omhandlede kontrakter og leveringsanmeldelser udstedes skriftligt mindst to arbejdsdage inden datoen for leveringens begyndelse og senest den 14. september, der følger efter begyndelsen af det pågældende produktionsårs begyndelse«

b) i stk. 5, første punktum, ændres »den 31. august« til »den 15. september«.

3) Som artikel 17a indsættes:

»Artikel 17a

1. Som undtagelse fra artikel 2, nr. 1, og kun for produktionsåret 1995/96 kan forarbejdningsvirksomhederne ansøge om støtte efter artikel 3 i forordning (EF) nr. 603/95 for umodent korn, som leveres af landbrugsproducenter,

- der har dyrket kornet på arealer, der ikke er anført i ansøgningen om hektarstøtte med henblik på den støtte til markafgrøder, som omhandlet i forordning (EØF) nr. 1765/92, og

- som, inden forordning (EF) nr. 785/95 trådte i kraft, har indgået kontrakter med de pågældende forarbejdningsvirksomheder, eller som har foretaget tilsåning, med henblik på levering af kornet til forarbejdning til tørret foder.

2. Medlemsstaternes kompetente myndigheder vedtager de fornødne kontrolforanstaltninger for at sikre, at bestemmelserne i stk. 1 overholdes.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 63 af 21. 3. 1995, s. 1.

(2) EFT nr. L 71 af 31. 3. 1995, s. 3.

(3) EFT nr. L 79 af 7. 4. 1995, s. 5.

(4) EFT nr. L 181 af 1. 7. 1992, s. 12.